Bendt Bendtsen (KF), 2003-04-24:
Jeg vil gerne sige tak for debatten.
Den væsentligste årsag til barmarksværkernes økonomiske problemer skal jo findes i udviklingen af forbrugerpriserne
på el, gas og olie.
Gasprisen følger olieprisen, og derfor følger udgiften for den del af gassen, som medgår til varmefremstilling i et barmarksværk, udgiften til varmeproduktion i et oliefyr. Vi må notere os, at der er årsager til, at der er sket
væsentlige ændringer i forudsætningerne.
Prisen på olie og kul har været, som den har været.
Det er punkt et.
Punkt to er, at ledningstabet må konstateres at være større end beregnet.
Og punkt tre, som jeg også er nødt til at notere mig, er, at der flere steder er tale om dårlig virksomhedsledelse, uden at jeg af den grund skal hænge nogen specielle værker ud overhovedet, for det er ikke det, det drejer sig om.
Når man nu har gennemgået det her fra en uvildig revisionsvirksomhed - jeg har oversendt det til udvalget - må vi notere os, at der er nogle steder, hvor der er høje omkostninger til administration og vedligeholdelse.
Der er altså nogle steder, hvor det ligger væsentlig over de gennemsnitlige omkostninger for barmarksværker.
Det vil sige, at man har afskrevet meget lidt i starten af værkets levetid og forholdsmæssigt meget senere.
Så er der også steder, hvor man har kortere lån end levetiden.
Det er klart, at det også belaster økonomien.
Så er der steder, hvor man decideret ikke har udgiftsført indekstillæggene af de lån, der ligger.
Det er der en meget nøje beskrivelse af i de bilag, jeg har oversendt til Folketingets Energiudvalg.
Vi må notere os, når vi nævner alle barmarksværkerne, at der i øjeblikket er fire værker, der har det, vi kalder for rødt lys, hvor man må forvente en betydelig højere pris end oliereferencen.
Så er der seks værker, der har gult lys,
mens resten efterhånden med de støttebeløb, der er givet for de 85 mio. kr., har det, vi kalder grønt lys.
Der er også oversendt et notat om, hvad den balancerede langsigtede varmepris skal være efter tilskud.
Det er klart, at vi nøje vil gå i en dialog med parterne
på området, som der også er bedt om under debatten i dag.
Jeg vil dog også lige i en parentes nævne, at der er varmekunder på de her barmarksværker, som i sin tid kun indskød 500 kr. pr. husstand ved værkets etablering, mens man i andre decentrale kraft-varme-værker har indskudt 10.000-30.000 kr. pr. næse.
Det kan ikke undgås, at det i sidste ende betyder noget for økonomien.
Jeg har også tilkendegivet, at regeringen helt kan stå bag det forslag til vedtagelse.
Jeg behøver ikke at gennemgå
det hele.
Der er stillet nogle klare spørgsmål til ministeren i den anledning.
Jeg har sagt, at jeg er klar til at foretage en uvildig vurdering af grundlaget for eventuelt at gå videre med spørgsmålet om at placere ansvar i sagen.
Jeg har sagt, at vi nu vil gå ud - om vi skal kalde det et økonomisk rejsehold eller lignende, skal jeg lade være usagt - og få analyseret de værker, der er tilbage, som har gult og rødt lys.
Det skal altså også sammenholdes med, vil jeg gerne sige til mange andre, at når man taler om individuel opvarmning, f.eks. ved naturgas, er der faktisk mange villaejere, der måske, hvis de har 130 m2, ligger med en reference, hvor de er oppe på over 20.000 kr. i individuel opvarmning.
Regeringen vil altså være aktiv på det her område for at få dissekeret oplysningerne.
Så spørger hr. Keld Albrechtsen, om jeg kan gå ud og sige, at jeg kommer med en stor check.
Jeg kan sige til hr. Keld Albrechtsen, at jeg ikke tager alle de her ting på forskud.
Jeg har tilkendegivet, at jeg vil undersøge sagen, men jeg udskriver ingen blankocheck overhovedet.
Jeg håber, at de tilskud, der er givet, er tilstrækkelige.
Vi går ind og får vurderet de analyser, der ligger; vi går decideret ind og giver assistance til at undersøge de værker, der ligger for gult og rødt lys for at se på, om vi kan gøre det en lille smule bedre for at forbedre økonomien.
Jeg skal ikke her tage beslutninger om, hvad der vil ske på det område, men blot sige, at vi tilkendegiver, at det vil vi gøre noget ved.
Jeg vil også orientere Folketinget om resultatet heraf, så ansvar og kompetance står klarere på det her område, så vi ikke løber ind i de problemer. Men jeg vil gerne understrege, at de væsentlige forhold netop har været nogle forudsætninger, som har betydet, at når kullet ikke koster så meget, er elprisen ikke så stor.
Det betyder altså noget for de her værker, når man nu har oliereferencen kørende.